د غزې نسل وژنه

د غزې ټولوژنه يا د غزې نسل وژنه  په غزې تړانگه کې د فلسطيني وگړو پرله‌پسې، قصدي او هدفي وژنه او د غزې سيستماتيک وېجاړول دي چې د غزې د جگړې پرمهال يې اسراييلي اشغالگر ترسره کوي. چې ترڅنگ يې غربي بلاک او د هغې ځينې ځايي ملگري هېوادونه ولاړ دي. په دې ټولوژنه کې ډله‌ييزې وژنې، جبري لوږه، گواښونکي جسمي او اروايي ځورونې او د زېږون مخنيوي شامل دي.

له دې ورهاخوا د بېلابېلو ځايونو کلابندي، د ملکي بنسټونو، روغتيايي بنسټونو، ښوونيزو، مذهبي او کلتوري ځايونو وېجاړول، د روغتيايي کارمندانو او مرسته غوښتونکو وژل، جنسي تاوتريخوالی او عام ځايي وگړي په زوره کډوالۍ ته اړ کول د دې ټولوژنې يوه بله برخه جوړوي.
اسراييلو له د ۲۰۲۳ز کال د اکتوبر له ۲۳مې راهيسې غزې تړانګه کلابنده کړې او له ۷۰۰۰۰ زيات فلسطينيان يې وژلي دي چې له هغې ډلې ډېری يې ښځې او ماشومان دي.
د اسراييلي ښکېلاک دغه کړه د ملگرو ملتونو ځانگړې کمېټې او د څېړنو کمېسيون، د ټول‌وژنې پوهانو نړۍ‌والې ټولنې، گڼ شمېر بشري حقونو ډلو، د نسل وژنې گڼ شمېر نړۍوالو څېړنيزو او نړۍ‌وال قانون پوهانو او نورو ماهرينو له خوا د ټول‌وژنې په توگه پېژندل شوې او تاييد شوې ده.

سرچينې